Mar 01,2017
ఎయిర్‌ ఇండియా ప్రయివేటుపరం..!
న్యూఢిల్లీ : ప్రభుత్వ రంగంలోని విమానయాన సంస్థ ఎయిర్‌ ఇండియాను ప్రయివేటుపరం చేయడానికి మోడీ ప్రభుత్వం పావులు కదుపుతోందని సమాచారం. నష్టాల సాకుతో సంస్థలోని 51 శాతం వాటాను ప్రయివేటుకు విక్రయించడానికి కసరత్తు జరుగుతుందని బ్లూమ్‌బర్గ్‌ ఒక కథనం వెల్లడించింది. ఈ చర్చలు ప్రాథమిక దశలో ఉన్నాయి. వాటాల విక్రయానికి వీలుగా ఆర్థిక మంత్రిత్వశాఖ, ప్రధాన మంత్రి కార్యాలయం నేరుగా ఈ వ్యవహారాన్ని నడిపిస్తోందని తెలుస్తోంది. వచ్చే ఐదేళ్లలో దాదాపు 51శాతం వాటాలను విక్రయించాలని యోచిస్తున్నారు. ఎఐలో మెజార్టీ వాటాల విక్రయంపై ఆర్థిక శాఖ ప్రతినిధి, ఎయిర్‌ ఇండియా ప్రతినిధి మాట్లాడేందుకు నిరాకరించారు. గత పదేళ్లలో ఎఐకి రూ.30,231 కోట్ల మూలధనం సమకూర్చారు. కాగా 2015-16లో రూ.3,587 కోట్ల నష్టాలు చవి చూసింది. రూ.105 కోట్ల నిర్వహణ లాభాలు నమోదు చేసుకుంది. ప్రభుత్వ విధానాల వల్ల 2014లో దేశీయంగా 18.4 శాతం మార్కెట్‌ వాటా కలిగిన ఎఐ 2016లో 14.6 శాతానికి కోల్పోయింది.
మీ స్నేహితులకు రికమెండ్ చెయ్యండి